Żewġt irġiel Maltin ġew arrestati u mistennija jitressqu l-Qorti llum għall-ħabta tat-3pm b'rabta ma' sejba ta' madwar 34 kilo droga suspettata kannabis sabiex tkun ittraffikata, bil-valur tagħha fis-suq hu stmat li jlaħħaq madwar €700,000. Tard is-Sibt filgħaxija, il-Pulizija mill-Iskwadra ta' Kontra d-Droga, assistiti mill-Pulizija tar-Rapid Intervention Unit, segwew vann li kien għadu kemm niżel Malta minn Sqallija. Il-vann imbagħad daħal f'garaxx f'Ħaż-Żebbuġ u ftit wara mill-istess post ħarġu żewġ karozzi li ġew iċċirkondati millewwel u ġew arrestati żewġt irġiel. Malli l-Pulizija fetħu l-vann, instab baskett li fih kien hemm mat-€300,000 fi flus kontanti. Minħabba suspett li fil-vettura hemm kompartamenti foloz, il-Pulizija żarmaw il-ħadid u kien hawn li nstabet iddroga f'diversi boroż. L-arresti saru wara jiem ta' osservazzjoni fuq persuni suspettati li kienu qegħdin idaħħlu d-droga f'Malta minn Sqallija u li kien qiegħed jintuża garaxx f'Ħaż-Żebbuġ. Bis-sejba ġiet infurmata l-Maġistrat tal-Għassa Elaine Mercieca, li qed tmexxi inkjesta. Iż-żewġt irġiel, wieħed ta' 39 sena u l-ieħor ta' 36 sena qegħdin jinżammu arrestati fil-lock-up talPulizija fil-Kwartieri Ġenerali, il-Floriana. Huma mistennija jitressqu l-Qorti quddiem il-Maġistrat tal-Għassa Natasha Galea Sciberras akkużati b'assoċjazzjoni fit-traffikar u pussess ta' droga mhux għall-użu personali u ħasil ta' flus, fost oħrajn.